b'\n_START_ARTICLE_\nEr vi her enn\xc3\xa5?\n_START_PARAGRAPH_\nEr vi her enn\xc3\xa5? er et kunstprosjekt og en utstilling laget i 2012 av Helle Storvik, \xc3\x85slaug Krokann Berg, Rune Johansen og Mari Boine. Prosjektet best\xc3\xa5r av fotografier tatt av Storvik, Johansen og Boine, videokunst laget av Storvik og Berg, en lydinstallasjon laget av Storvik, en 50 minutter lang dokumentarfilm om samisk kultur og historie i Vester\xc3\xa5len, samt en 12 minutter lang film der Helle Storvik forteller om bakgrunnen for prosjektet._NEWLINE_Kunstprosjektet har bakgrunn i at billedkunstner Helle Storvik, opprinnelig fra Stokmarknes i Vester\xc3\xa5len, i voksen alder fikk vite at hun hadde samiske aner. Anslagsvis 20-25\xc2\xa0% av dagens befolkning i Vester\xc3\xa5len har samiske r\xc3\xb8tter. Sammen med Irene Persen arrangerte de fire kunstnerne i 2010 fire sammenkomster i Vester\xc3\xa5len der Boine og Persen holdt intimkonserter og kunstnerne inviterte bygdefolket til samtaler om den samiske kulturen. Kunstnerne intervjuet ogs\xc3\xa5 flere personer i Vester\xc3\xa5len om den samiske kulturen og historien i distriktet, og de bes\xc3\xb8kte flere steder i omr\xc3\xa5det der det fantes tufter og spor etter samisk historie. Alt ble filmet, og opptakene ble satt sammen til dokumentarfilmen med samme navn som kunstprosjektet._NEWLINE_Navnet til prosjektet er inspirert av heftet De er her enn\xc3\xa5, om samisk historie i Vester\xc3\xa5len, skrevet av lokalhistoriker Johan Borgos i 1999.'